SKRIFTLIG FORESPØRGSEL P-3414/02

af Torben Lund (PSE) til Kommissionen

(25. november 2002)

Om: Overensstemmelse mellem EU-finansiering i Polen og EU-lovgivningen

Kommissionen har udtalt, at den mener, at Polen med hensyn til alle dets transportinfrastrukturprojekter bør efterkomme EU's miljølovgivning, heriblandt habitat- og fugledirektiverne, og sikre, at der foretages en korrekt miljøkonsekvensvurdering i overensstemmelse med kravene i direktiv 97/11/EF(1).

Hvilke foranstaltninger vil Kommissionen træffe for at sikre, at udviklingen af Via Baltica sker i fuld overensstemmelse med EU's miljødirektiver, og at der foretages en korrekt miljøkonsekvensvurdering (i overensstemmelse med kravene i direktiv 97/11/EF)?

Yder Kommissionen nogen form for finansiel støtte til udviklingen af Via Baltica-transportkorridoren i Polen, eller har der været overvejelser om at yde en sådan støtte?

(1) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(7. januar 2003)

For at transportprojekter som via Baltica kan få den mindst mulige virkning, opfordrer Kommissionen ansøgerlandene til at følge Fællesskabets miljølovgivning, heriblandt direktiv 97/11/EF af 3. marts 1997 om ændring af direktiv 85/337/EF om vurdering af visse offentlige og private projekters indvirkning på miljøet (direktivet om vurdering af virkningerne på miljøet (VVM)) og fugle-(1) og habitat-(2) direktiverne, allerede i den nuværende før-tiltrædelsesperiode. Kommissionen anmoder regelmæssigt ansøgerlandene om at indføre og anvende Fællesskabets regler i før-tiltrædelsesperioden, især når det gælder lokaliteter, som kan indgå i Natura 2000-netværket, der skal udvides til at omfatte de nye medlemsstater efter tiltrædelsen.

VVM-direktivet anbringer anlæggelse af motortrafikveje(3) i bilag I, punkt 7b. Det betyder, at artikel 4, stk. 1, finder anvendelse. Det hedder heri, at projekter, som er opført i bilag I, skal underkastes en vurdering efter procedurerne i artikel 5-10. Det er derfor obligatorisk at foretage en VVM.

Ifølge habitatdirektivets artikel 6 skal investeringer, der kan påvirke en Natura 2000-lokalitet væsentligt, vurderes med henblik på deres virkninger. Hvis der er negative følger, kan investeringen kun foretages, hvis der ikke findes alternative løsninger, og der foreligger bydende nødvendige hensyn til væsentlige samfundsinteresser.

Når det drejer sig om tilfælde, som før-tiltrædelsesfinansiering fra EU er inddraget i, kan Kommissionen forsikre det ærede medlem om, at sådanne store infrastrukturudviklinger skal være underkastet lignende standarder som i EU's miljølovgivning, før Kommissionen bevilger ansøgerlandene finansieringsmidler. Det indebærer anvendelse af direktiv 97/11/EF om vurdering af virkningerne på miljøet for at sikre, at der tages hensyn til disse store projekters miljøpåvirkning. Desuden skal ansøgerlandet undersøge, om miljømæssigt sårbare områder, der i fremtiden kan komme under habitat- eller fugledirketivets beskyttelse, bliver berørt.

I juni 2002 indløb der en ISPA-ansøgning om anlæggelse af en ekstra vognbane på afsnittet Radzymin-Wyszkow og anlæggelse af Wyszkow-omkørselsvejen på Via Baltica. Kommissionen har ikke på indeværende tidspunkt truffet nogen beslutning om finansieringen af dette projekt. Der afventes stadig yderligere oplysninger fra de polske myndigheder om forslagets eventuelle virkninger på mulige Natura 2000-områder.

(1) Rådets diretkiv 79/409/EF af 2. april 1979 om beskyttelse af vilde fugle, EFT L 103 af 25.4.1979.

(2) Rådets direktiv 92/43/EF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(3) En motortrafikvej er en vej, der svarer til definitionen i den europæiske overenskomst vedrørende internationale hovedfærdselsårer af 15. november 1975.